Blcháč, Ján, poslanec NR SR (2021-10-20):
Vážený pán predsedajúci, vážené kolegyne, kolegovia, ja len veľmi krátko k tomuto návrhu zákona o daniach a miestnom poplatku. Len pár informácií a jednu otázku potom možno na záver s tým, že nikto asi nespochybňuje potrebu pohybu, potrebu športovania ľudí, odkedy začnú chodiť, až do konca, pokiaľ sú zdraví a slúži im, slúži im pohybový aparát, a túto, túto potrebu, resp. povinnosť, ktorú mestá majú a obce majú zakotvenú aj v zákone, v zákone o obecnom zriadení, že sú povinné vytvárať podmienky pre rozvoj športu a kultúry, ktorá je jednou zo základných povinností alebo kompetencií miest a obcí, a, samozrejme, že tak, ako sa navrhuje tento, táto zmena zákona o daniach, o miestnych daniach, ako dobrovoľná možnosť výberu, fakultatívna možnosť zavedenia tohoto inštitútu do všeobecne záväzného nariadenia, príslušného, na príslušný rok, tak chcem len dať niekoľko informácií, aby sme, aby ste mali, pretože dát nie je nikdy dosť a na základe dát by sa malo aj rozhodovať. Ja keď som, keď sme prvýkrát sa stretli s týmto návrhom, tak mal som určité informácie zo ZMOS-u a dal som si, dal som si vypracovať od našich daniarov na mestskom úrade, koľko teda my v rámci mesta Liptovský Mikuláš ročne inkasujeme tých daní. A chcem ale upozorniť, že mesto Liptovský Mikuláš má asi najnižšie sadzby dane spomedzi okresných miest, ak nie najnižšie vôbec, a nemenili sme ich od roku 2015. Naše stúpajúce výnosy z daní, z miestnych daní, teda majetkových daní, daní z majetku, z pozemkov, z budov, rastú absolútne preto, pretože sa zvyšuje objem, teda množstvo bytov, podnikov, ale aj športovísk. Nuž mesto Liptovský Mikuláš keby to zaviedlo do svojho VZN-ka, ak to bude schválené, toto, a poslanci sa tak uznesú, tak bude to znamenať výpadok na daniach 35-tisíc eur. My máme zhruba 10-11 športovísk, ktoré sú platcami dane, a toto je príjem, ročný príjem do rozpočtu mesta Liptovský Mikuláš. Mesto Liptovský Mikuláš je mesto olympijských víťazov, my máme radi šport. Mesto Liptovský Mikuláš podporuje rôzne športové aktivity, pokiaľ nie je v rozpočtovom provizóriu, samozrejme, ako v tomto roku, a tak podporuje šport, to znamená prevádzku športových zariadení, ale aj dotačnými schémami mnohé druhy športu, či už priamymi dotáciami, alebo v rámci výzvy, keď vyhlásime výzvu na, pre rôzne občianske združenia športové. My máme asi 150, viac než 150 občianskych združení, ktoré organizujú športový život v meste Liptovský Mikuláš. Je to naozaj fenomén, ktorý je prítomný a ktorý si veľmi vážime, pretože len takto môžeme hlavne pre mládež dať možnosť tráviť voľný čas a pripravovať sa aj na budúce povolanie a na súťaživosť a na veci, ktoré, a na život vôbec aj prostredníctvom športu. Tak my, mesto Liptovský Mikuláš, pre vašu informáciu, 31,5-tisícové mesto, vynakladá ročne na prevádzku športových zariadení, ale aj na tieto podpory, o ktorých som hovoril, viac než 1,5 mil. eur. Viac než 1,5 mil. eur. To len také informácie pre, pre vás. Neviem, ako je to na Slovensku. Možno máte dáta, koľko takýchto daní sa vyberá na, hlavne v mestách, ale aj vo väčších obciach určite existujú fitnescentrá alebo menšie športoviská, ktoré sú v obciach, ktoré majú určitú, určitú veľkosť, tak to by bolo zaujímavé. Ale chcel by som sa pána predkladateľa spýtať, lebo exist... existovalo nejaké stanovisko ZMOS-u, ktoré, ktorú teraz nemám zasa pri sebe, ale mám ho kdesi v takej podobe konceptu, kde ZMOS vyjadril nesúhlas v tom čase, keď som ho ja mal možnosť dostať, možno ten názor zmenil, ja neviem, asi nám to môžete potom objasniť v záverečnom slove alebo vo faktickej poznámke. A viete, ak... to na záver poviem, keby som to tak len letmo skúsil prepočítať, ak máme 135 miest, a keby len 10-tisíc, desaťtisícový príjem malo jedno mesto, tak vám to vyjde milió... takmer 1,5 mil. eur výpadok do príjmu miest a obcí v rámci jedného roku. Tu 1,5 mil., pri prechode správy národných parkov z Lesov na Štátnu ochranu prírody ďalší 1,5 mil., potom ďalšie nové kompetencie bez peňazí a takto sú samosprávy skúšané stále dookola. Aj keď, ešte pripomínam tú vec, že, samozrejme, toto je fakultatívne, mestá a obce, možno niektoré to uplatnia, kde nájdu dostatok argumentov, resp. majú dostatočný zdroj príjmov na svoju činnosť a nebudú im tie výpadky chýbať, alebo sú tie výpadky také malé, že jednoducho si to dokážu, dokážu nejako vykompenzovať. Takže bude to na rozhodnutí, ak tento zákon bude prijatý, poslancov obecných, alebo teda mestských zastupiteľstiev a obecných zastupiteľstiev, ako sa vysporiadajú. Čo je možno dobré, je to, že sa môžu niektoré zariadenia dať zdaniť, niektoré sa nedá, takže tých kombinácií je tam veľa. Ďakujem pekne.